[Innocentius Episcopus servus servorum Dei, dilecto filio Abbati Cluniacensi salutem et Apostolicam Benedictionem. In decentiam et ornatum redundat totius corporis, cum ipsius à capite membra non discrepant; sed veluti subjecta obediunt capiti, eidemque obsequentia ad ejus nutum faciunt universa: Cum igitur à tempore, cujus non extat memoria, in Cluniacensi ordine pacificè fuerit (ex quo multum floruisse dignoscitur) observatum, ut Priores et Monachi ejusdem ordinis ubilibet commorantes, ac loca eorum, quæ Monasterio et Abbati Clun. noscuntur fuisse concessa, subjecta sint Abbati Clun. in spiritualibus et temporalibus pleno jure, ac iidem Priores et Monachi soli Abbati Cluniacensi professionem faciant, promittantque usque ad mortem ipsi Abbati, quotiens novus instituitur, obedientiam manualem, et benedictionem recipiant ab eodem, et reddant ad mandatum ipsius Abbatis de singulis, quæ ad administrationem spiritualium vel temporalium pertinent, rationem: ac Abbas Clun. qui pro tempore fuerit, liberam institutionem, vel destitutionem habeat in eosdem, super quibus omnibus hactenus nulla, sicut in nostra proposuisti constitutus præsentia, quæstio mota fuit: sed tu, et prædecessores tui fuistis liberè ac pacificè in possessione, vel quasi omnium prædictorum. Nos attendentes quod hæc omnia reddunt eumdem Ordinem celebrem et insignem; cum populus sub uno Rectore prosperare consueverit, et cadere sub diversis: ea omnia approbantes, ipsa, prout hactenus pacificè observata sunt, auctoritate Apostolica confirmamus, et præsentis scripti patrocinio communimus, districtius inhibentes ne quis contra ipsa, quæ firmiter in perpetuum observari volumus, quicquam facere vel attentare præsumat; quod si fecerit, vel aliquis de ipso ordine super electione facienda in prioratibus ejusdem ordinis, vel confirmatione ipsius, à Sede Apostolica litteras impetraverit; nisi litteræ ipsæ plenam de prædictis mentionem fecerint, nullius penitus sint momenti, et aliàs ipse, et etiam illi, qui contra prædicta venire tentaverint, secundum discretionem Abbatis animadversione debita puniantur. Nulli ergo etc. Datum Lugduni II. Nonas Januarii. Pontificatus nostri anno IV.]